登平陸北山回瞰陜城奉寄李八丈學士使君二十二韻
作者：司馬光
朝代：宋

paragraphs: 漢家二千石，體望向来尊。
况復嚴徐客，從前益稷孫。
公侯貴不絕，禮樂器長存。
符竹臨分陜，聲光應列藩。
親闈先契重，子舍近交敦。
柏壟依仁域，棠陰接故園。
懷歸聊露請，予告入推恩。
荷祋煩彊候，停車下郡門。
帷廧紛大館，騶騎屈朱轓。
不以黎苗待，還將臭味論。
森羅牢禮重，滅裂俗儀煩。
霜霽威嚴息，春生笑語温。
草微侵碧甃，塵不染華軒。
日影搖雲棟，風痕過玉樽。
落塵歌迥出，激楚褏雙翻。
雅戲象交局，珍肴熊薦蹯。
河梁俄首路，汾曲訪吹塤。
舉手辭雙戟，騰装改北轅。
烏飛城樹曉，鴈泊野蕪暄。
耿耿清標闊，涔涔宿酒昏。
百蟠縈阪道，数里豁川原。
跋馬風煙外，依稀鼓吹喧。